AAV พลิกกำไร
ช่วงไตรมาส 4 ถือเป็นช่วง High Season ประจำปีของธุรกิจการบินและการท่องเที่ยว เนื่องจากเข้าสู่ช่วงอากาศหนาว จึงเหมาะกับการลาพักผ่อนประจำปีของประชาชนคนทำงาน ไม่ว่าจะเป็นคนในประเทศและคนต่างประเทศเดินทางท่องเที่ยวทั้งในประเทศและต่างประเทศกันอย่างคึกคัก ผลดังกล่าวอาจส่งผลให้ AAV ได้รับผลประโยชน์
21 พ.ย. 2558

ช่วงไตรมาส 4 ถือเป็นช่วง High Season ประจำปีของธุรกิจการบินและการท่องเที่ยว เนื่องจากเข้าสู่ช่วงอากาศหนาว จึงเหมาะกับการลาพักผ่อนประจำปีของประชาชนคนทำงาน ไม่ว่าจะเป็นคนในประเทศและคนต่างประเทศเดินทางท่องเที่ยวทั้งในประเทศและต่างประเทศกันอย่างคึกคัก ผลดังกล่าวอาจส่งผลให้ บริษัท เอเชีย เอวิเอชั่น จำกัด (มหาชน) หรือ AAV ได้รับผลประโยชน์
เนื่องจากมีการบินทั้งในประเทศและต่างประเทศ อีกทั้งมีโปรโมชั่นลดราคาตั๋วถูกลง ซึ่งทำให้นักท่องเที่ยวเข้าใช้บริการมากขึ้น  จึงเชื่อว่าแนวโน้มกำไรในไตรมาส 4 จะเติบโตดีขึ้น อย่างไรก็ตาม หากแม้มีปัจจัยลบอย่าง ICAO ที่ขึ้นธงแดงกรมการบินพลเรือนของประเทศก็ตาม แต่บริษัทยังคงสามารถเปิดเส้นทางบินใหม่เพิ่มเติมได้อีกถึง 5 เส้นทางในไตรมาสนี้ และล่าสุดได้รับเครื่องบิน A320 เข้ามาเพิ่มอีก 1 ลำ รวมเป็น 45 ลำตามเป้าหมายของปีนี้แล้ว
ขณะที่ผลการดำเนินงานไตรมาส 3 สิ้นสุดวันที่ 30 กันยายน 2558 บริษัทมีรายได้จากการขายและการให้บริการขยับขึ้นมาอยู่ที่ 7,254.20 ล้านบาท จากงวดเดียวกันของปีก่อน 5,558.59 ล้านบาท โดยมีสาเหตุหลักมาจากจำนวนผู้โดยสารที่เติบโตอย่างแข็งแกร่งขึ้น ในขณะที่ต้นทุนเชื้อเพลิงลดลง ส่งผลให้บริษัทมีกำไรขยับขึ้นมาอยู่ที่ 91.60 ล้านบาท หรือ 0.0189 บาทต่อหุ้น จากงวดเดียวกันของปีก่อนที่ขาดทุน 209.05 ล้านบาท หรือ 0.0431 บาทต่อหุ้น
ส่วนผลการดำเนินงานงวดเก้าเดือน สิ้นสุดวันที่ 30 กันยายน 2558 บริษัทรายได้จากการขายและการให้บริการขยับขึ้นมาอยู่ที่ 21,873.33 ล้านบาท จากงวดเดียวกันของปีก่อน 17,479.40 ล้านบาท ส่งผลให้บริษัทมีกำไรขยับขึ้นมาอยู่ที่ 803.94 ล้านบาท หรือ 0.1658 บาทต่อหุ้น จากงวดเดียวกันของปีก่อนขาดทุน 246.41 ล้านบาท หรือ 0.0508 บาทต่อหุ้น
เมื่อวิเคราะห์ฐานะทางการเงินเพื่อเป็นตัวแปรในการตัดสินใจต่อการลงทุน พบว่าฐานะทางการเงินยังคงแข็งแกร่งมาก เพราะบริษัทมีสินทรัพย์หมุนเวียนมากถึง 8,166.66 ล้านบาท เมื่อนำมาเทียบกับหนี้สินหมุนเวียนเพียง 7,354.47 ล้านบาท ได้ค่า CURRENT RATIO อยู่ที่ระดับ 1.11 เท่า แสดงว่าสภาพคล่องทางการเงินของบริษัทมีความคล่องตัวมากพอสมควร
ส่วนปัญหาหนี้สินของบริษัทไม่มีอะไรน่าเป็นห่วง เพราะบริษัทมีหนี้สินรวม 24,161.48  ล้านบาท เมื่อนำมาเทียบกับส่วนของผู้ถือหุ้น 27,561.92 ล้านบาท ได้ค่า D/E อยู่ที่ระดับ 0.88 เท่า ก็เป็นเครื่องยืนยันว่า ปัญหาหนี้สินของบริษัทไม่ได้มารบกวนการดำเนินงานแต่อย่างใด
ขณะที่นักวิเคราะห์ บล.ฟินันเซีย ไซรัส มองว่าบริษัทมีความสามารถที่น่าประทับใจทางด้านการวางแผนเส้นทางบิน ซึ่งยังคงโดดเด่นกว่ากลุ่ม ยังคงแนะนำ “ซื้อ” โดยปรับใช้ราคาเหมาะสมปี 59 ที่ระดับ 6 บาท
…
 
ผู้ถือหุ้นรายใหญ่
1.นายธรรศพลฐ์ แบเลเว็ลด์ 2,134,088,286 หุ้น 44.00%
2.บริษัท ไทยเอ็นวีดีอาร์ จำกัด 464,731,991 หุ้น 9.58%
3.กองทุนเปิด บัวหลวงหุ้นระยะยาว 229,028,200 หุ้น 4.72%
4.กองทุนเปิด บัวหลวงหุ้นระยะยาว 75/25 136,174,100 หุ้น 2.81%
5.กองทุนเปิด บัวหลวงทศพล 105,297,300 หุ้น 2.17%
 
รายชื่อกรรมการ
1.นายอารักษ์ ชลธาร์นนท์ ประธานกรรมการ
2.นายอารักษ์ ชลธาร์นนท์ กรรมการอิสระ
3.นายอารักษ์ ชลธาร์นนท์ ประธานกรรมการตรวจสอบ
4.นายธรรศพลฐ์ แบเลเว็ลด์ ประธานเจ้าหน้าที่บริหาร
5.นายธรรศพลฐ์ แบเลเว็ลด์ กรรมการ